
Η πιο δυνατή
μονόπρακτο του Αύγουστου Στρίντμπεργκ

στο Σπίτι της Κύπρου

Τη Δευτέρα 18 Δεκεμβρίου 2017 και ώρα 20:00, θα πραγματοποιηθεί στο Σπίτι της Κύπρου, Ξενοφώντος 2Α Σύνταγμα, η παράσταση του θεατρικού μονόπρακτου «Η πιο δυνατή» του Αύγουστου Στρίντμπεργκ.
Απόδοση-Ερμηνεία: Ολύνα Ξενοπούλου

Σκηνοθεσία: Ανδρέας Αντωνιάδης

Το σύντομο μονόπρακτο «Η πιο δυνατή», είναι ένας μονόλογος μιας παντρεμένης προς την αντίζηλό της κι ερωμένη του άντρα της. Η κυρία Χ, ηθοποιός, παντρεμένη με τον Μπομπ, διευθυντή θεάτρου, αποφασίζει να μιλήσει στην Αμέλια, νέα ηθοποιό και ερωμένη του άντρα της. Οι δύο όψεις ενός νομίσματος. Η σύζυγος και η ερωμένη, η ερωμένη και η σύζυγος. Η κυρία Χ θα βρει τη δύναμη να αντιμετωπίσει την Αμέλια που πίνει μόνη σε ένα άδειο café την παραμονή των Χριστουγέννων.

Η Ολύνα Ξενοπούλου γεννήθηκε στη Θεσσαλονίκη. Σπούδασε στη Δραματική Σχολή του Κ.Θ.Β.Ε. Εργάζεται στην ΕΡΤ ΑΕ ως παρουσιάστρια ραδιοφωνικού και τηλεοπτικού προγράμματος. Παρουσιάζει και επιμελείται τις ραδιοφωνικές εκπομπές: «Νυχτερινές Συναντήσεις» στο Πρώτο και «Ένα διήγημα μια ανάσα» στο Τρίτο Πρόγραμμα. Έλαβε μέρος σε επιλεγμένες τηλεοπτικές σειρές της Δημόσιας και Ιδιωτικής τηλεόρασης. Ασχολήθηκε με τη θεατρική σκηνοθεσία, τη θεατρική προσαρμογή λογοτεχνικού έργου, τη μετάφραση, τη διδασκαλία κίνησης-λόγου στο Θέατρο των Αλλαγών και στη Δημοσιογραφική Σχολή AΝΤΕΝΝΑ. Είναι μέλος του Σωματείου Ελλήνων Ηθοποιών (ΣΕΗ), της Εταιρείας Ελλήνων Σκηνοθετών (ΕΕΣ) και του Διεθνούς Ινστιτούτου Θεάτρου. Θεατρικοί ρόλοι: Ικέτιδες Αισχύλου (χορός-Επιδαύρεια). Δεσποινίς Τζούλια, Αύγουστου Στρίντμπεργκ. Ευρυδίκη, Ζαν Ανούιγ. Γερτρούδη, Γιάλμαρ Σόντερμπεργκ. Ανθρώπινη Φωνή, Ζαν Κοκτώ. Σαλώμη, Όσκαρ Ουάιλντ. Υλικό Μήδειας (μονόλογος), Χάινερ Μύλλερ. Πινακοθήκη των Ηλιθίων, Νίκου Τσιφόρου (ΔΗΠΕΘΕ Καβάλας). Χαρτοπαίχτρα, Δημήτρη Ψαθά. Οικογένεια Βλαμμένου, Δημήτρη Ψαθά. Βιασμός, Ντανιέλ Σαλνάβ (Θεατρική προσαρμογή λογοτεχνικού έργου-σκηνοθεσία). Ψεύτρα, Ζαν Κοκτώ (Δημοτικό Θέατρο Πειραιά). Ελεγείες του Ντουίνο, Ράινερ Μαρία Ρίλκε. Νόρα-Το Κουκλόσπιτο, Ερρίκου Ίψεν. Μίλα μου σαν τη βροχή, Τένεσυ Ουίλλιαμς. Εβραία, Μπέρτολ Μπρέχτ. Λεονώρα, Γκότφριντ Μπύργκερ. Σονάτα του Σεληνόφωτος, Γιάννη Ρίτσου. Ντουέτο για μια φωνή, Ζαν Κοκτώ.

Ο Ανδρέας Αντωνιάδης γεννήθηκε στη Λευκωσία. Ζει με την οικογένειά του στην Αθήνα από το 1982. Η σχέση του με το θέατρο είναι διπλή, ως συγγραφέας και ως σκηνοθέτης. Έγραψε τα θεατρικά έργα:  Άνταμ και Βανέσσα, Δώρο για γενέθλια, Φόβος αδικαιολόγητος και Το πλοίο-1974. Ανάμεσα στα έργα που σκηνοθέτησε, είναι: Η αυλή των θαυμάτων του Ιάκωβου Καμπανέλλη (ΘΟΚ) με τους Αννίτα Σαντοριναίου, Αντώνη Κατσαρή, Λένια Σορόκου κ.ά., Η φυγή του Μιχαήλ Βελίτσκοφ (ΡΙΚ) με τη Δέσποινα Μπεμπεδέλη και την Έλλη Κυριακίδου, Το μελτεμάκι του Παντελή Χορν (ΕΡΤ) με τους Πέμη Ζούνη, Γιάννη Μόρτζο, Ράνια Οικονομίδου, Μελίνα Μποτέλλη, Τάσο Πεζιρκιανίδη και Άννα Βαγενά, Η πιο δυνατή του Αύγουστου Στρίντμπεργκ (ΕΡΤ) με τις Δέσποινα Μπεμπεδέλη, Κατερίνα Καραγιάννη, Κατερίνα Βανέζη, Κλυταιμνήστρα της Μαργκερίτ Γιουρσενάρ (ΕΡΤ) με την Αντιγόνη Βαλάκου, Το ξύπνημα του Ντάριο Φο (ΕΡΤ) με τη Δέσποινα Μπεμπεδέλη, Οι Εμιγκρέδες του Σλάβομιρ Μπρόζεκ (ΕΡΤ) με τον Τάσο Χαλκιά και τον Γιώργο Παρτσαλάκη, Η περικειρομένη του Μένανδρου (ΕΡΤ) με τους Δέσποινα Μπεμπεδέλη, Στέλιο Μάινα, Κέλλυ Σαρατσοπούλου, Χρήστο Χατζηπαναγιώτη, Μαρία Φιλίππου, Θοδωρή Αθερίδη κ.ά. και Ο Εύδημος του Λεωνίδα Παντελίδη (Θέατρο Τέχνης-Φρυνίχου) με τον Άγγελο Αντωνόπουλο κ.ά.

